מסע של טירוף והרג בסניף הבנק: ארבעה בני אדם - שלושה גברים ואישה - נרצחו בצהריים (יום ב') ביריות ואדם נוסף נפצע בינוני עד קשה, במה שנראה לפחות בתחילה כשוד, בסניף בנק הפועלים ברחוב יוהנה ז'בוטינסקי בבאר-שבע. החשוד בירי, תושב באר שבע יהודי כבן 40, התבצר בבנק כשברשותו בת ערובה, שהוצאה מהמקום בחיים אחרי כשעה בדרמה גדולה.

עוד על הטבח בבנק בבאר-שבע:

כוחות ביטחון שהגיעו למקום סגרו לחלוטין את האזור וניסו לנהל עם היורה משא ומתן שלא צלח, ויריות המשיכו להישמע במקום כל העת. בשלב מסוים ירה בעצמו השודד למוות, והאירוע הסתיים כשעה ועשרים דקות לאחר תחילתו. ניצולים מהטבח סיפרו שהיורה כלל לא דרש כסף, והמשטרה לא שוללת בשלב זה שום כיוון חקירה בנוגע למניע, אך מפכ"ל המשטרה אמר כי האירוע אינו על רקע לאומני. לא ברור אם מדובר בשוד שהסתבך או שהיורה הגיע כדי להרוג.

בשעה 14:20, כשעה ועשרים דקות מתחילתו, הודיע מפקד מחוז הדרום של המשטרה, יורם הלוי, על סיום האירוע, אחרי שהיורה התאבד. יצוין כי במהלך האירוע עצמו וגם בשעה שלאחריו דווח על שני יורים שנכנסו לבנק ופתחו באש, אולם בהמשך עדכנו בכירי המשטרה ומערכת הביטחון, בהם המפכ"ל רב-ניצב יוחנן דנינו והשר לביטחון פנים יצחק אהרונוביץ', כי מדובר כנראה ביורה אחד בלבד. מצבו של פצוע אחד שפונה מהמקום הוא בינוני-קשה, ושלושה אחרים שפונו הם נפגעי חרדה, בהם בת הערובה.

אחד מעדי הראייה בבנק סיפר כי היורה ביצע וידוא הריגה בחלק מקורבנותיו. "לאחד ההרוגים הוא אפילו בדק דופק", סיפר ל-ynet. עד הראייה רמו ועקנין סיפר על רגעי האימה: "השודד נתן שני כדורים לכל בחור שישב לידי. אחד קיבל שניים בגב. אף אחד לא ניסה להתנגד, כולם שכבו. הוא פשוט ירה לכל עבר, ולא ביקש שום דבר. רק אמרתי 'שמע ישראל'. מישהו ששכב עליי הציל אותי. הוא שכב עליי, אחרי שהרגו אותו, הוא עוד היה... יכל לנשום, אמרתי לו 'תעזור לי להנצל', והוא עזר לי".

כוחות הביטחון נערכים מחוץ לבנק

בת ערובה מוצאת מהבנק בחיים (צילום: רועי עידן)

בת הערובה שהוצאה מהמקום מובאת לבית החולים סורוקה (צילום: אליעד לוי)

ועקנין המשיך ותיאר: "השודד בא אליי ואמר לי 'בוא לפה'. לשודד הייתה שתי מחסניות. ראיתי גוף תחתון וחולצה. גבר אחד קיבל את הירייה הראשונה. נבהלתי, נכנסתי מתחת לדלפק. גבר אחר קיבל שתי יריות, אחת הבנות אמרה 'תהיה בשקט'. הטלפון צלצל, לא עניתי והיא לא ענתה. השודד נתן שני כדורים להרוּג אחד, שניים בגב. אף אחד לא התנגד. הוא ירה באוויר. אמרתי 'שמע ישראל ואלוהים שמע את תפילותיי. שמעתי משטרה ויס"מניקים והם נכנסו".

עדי ראייה סיפרו שבתחילה פגע היורה במאבטח של הבנק, וביצע בו וידוא הריגה. לאחר מכן הוא החליף מחסנית והמשיך לירות, תוך שהוא אפילו בודק דופק לנפגע - ויורה בו שוב. לפי העדויות מהבנק, המשטרה הגיעה למקום מהר יחסית. החשוד לקח בת ערובה לשירותים שבאחורי הבנק, וצעק משם שיש לו בת ערובה. הוא התבצר, והחל משא ומתן. בהמשך ירה בעצמו.

מחוץ לבית החולים סורוקה, היום בצהריים (צילום: אליעד לוי)

פינוי אחת הגופות מזירת הטבח

צוותי ההצלה מחוץ לסניף הבנק (צילום: הרצל יוסף)

אנשים באזור סיפרו כי מדובר בבנק שאין בו הרבה כסף, ולכן אם מדובר בשוד - הרי שזו בחירה תמוהה. אף שעל פניו נראה בתחילה שמדובר בשוד, המשטרה אינה שוללת שמדובר באירוע בעל אופי אחר. גם ראש העיר באר שבע, רוביק דנילוביץ', אמר בשידור החי של ynet כי לא בטוח שמדובר בשוד והגדיר זאת "התפרצות לא ברורה". הוא הדגיש כי מדובר עדיין בשלב מוקדם מאוד של החקירה, ולכן אין להיחפז למסקנות.

דניאל, העובד בבניין הצמוד למקום האירוע, סיפר ל-ynet בדקות שאחרי תחילת הירי: "שמעתי כמה יריות, נראה לי שלוש או ארבע. זה נראה כמו שוד בבנק הפועלים. יצאנו מהמשרד כדי לראות מה קורה כששמענו את היריות. יש כאן שני אנשים ששוכבים על הרצפה ומסביבם דם". ילדים בבית ספר סמוך למקום האירוע קיבלו הוראה שלא לצאת מהמקום עד לגמר האירוע. כשעה לאחר תחילת האירוע נראתה בת הערובה, כנראה פצועה, מוצאת מהבנק על אלונקה ומפונה מהמקום.

עידן, בעלים של בית קפה השוכן אף הוא ברחוב ז'בוטינסקי, סיפר כי בתי העסק קיבלו הוראה לסגור את שעריהם מחשש שעוד אנשים ייפגעו. זכי הלר, דובר מד"א, מסר כי הודעה ראשונה על האירוע התקבלה במד"א מרחב נגב ב-13:02.

אורנה, לקוחה במספרה שנמצאת באותו הרחוב, סיפרה: "היינו בתוך המספרה ושמענו יריות. בהתחלה חשבנו שזאת משאית, אבל אז הבנו שזה ירי. הלכנו לחלון לראות מאיפה זה בא, והבנו שזה מתוך הבנק, ושהשתלטו וירו שם על אנשים. שמענו צרורות של יריות וישר הבנו שיש הרוגים. ראינו שמוציאים גופות".

הנהלת בנק הפועלים מסרה כי היא מזועזעת, כואבת ומבכה את הנספים באירוע הטרגי שהתרחש בסניף בנק הפועלים בנווה זאב בבאר שבע. מנכ"ל הבנק ציון קינן אמר כי "בשעה קשה זו, אנו מחבקים את הנפגעים ואת משפחות הנספים. לבנו איתם ונפעל למענם".

זירת האירוע בבאר שבע (צילום: משטרת ישראל)

סניף הבנק שבו אירע השוד בבאר שבע

בשנתיים האחרונות אירעו שני מקרי רצח זכורים בסניפי בנק. ב-15 באוגוסט 2011 נרצח המאבטח יניב אנגלר במהלך שוד בסניף בנק הפועלים בבאר יעקב. כמעט שנה וחצי אחר כך, בדצמבר

אשתקד, נעצר גבי קורסונסקי בחשד כי הוא השודד שרצח את אנגלר. קורסונסקי זכה לכינוי "האופנובנק 2" על שם שורת מעשי השוד האלימים שביצע גם בחודשים שלפני כן.

בסוף ינואר 2012 נורה למוות דוד מושיאשווילי, אב לשישה בן 49, במהלך שוד בסניף בנק הדואר בנצרת עילית. הוא בא לסניף בנק הדואר הקרוב לביתו כדי לקבל את קצבת הנכות שלו. הוא הבחין בשודד נכנס למקום בפנים מכוסות וצעק לו "היי, מה אתה עושה". לאחר מכן נורה ומת.